Pasgebore baba op bourommelhoop gelaatArgieffoto Foto: HeikeIr, Pixabay Die liggaam van ŉ pasgebore babadogtertjie is Woensdagmiddag op ŉ bourommelhoop in Johannesburg gevind. Nick Dollman, woordvoerder van Netcare 911, het gesê paramedici is omstreeks 12:45 na ŉ bourommelhoop langs ŉ grondpad in die Zandspruit- informele nedersetting in die Honeydew-omgewing ontbied. “Die baba se naelstring was steeds aan en dit wil voorkom of die baba op voltermyn was,” het Dollman gesê. “Ongelukkig het sy geen tekens van lewe getoon nie. Dit is nie duidelik presies wanneer sy dood is nie.” Paramedici van Netcare 911 het haar op die toneel dood verklaar. Die polisie en Johannesburgse metropolisie was ook op die toneel en ondersoek die voorval verder.